Rapport i forbindelse med studiebesøk ved NTNU, Trondheim

I forbindelse med deltakelse i 1. lektorprogram i regi av PUS, skal vi gjennomføre et fagspesifikt prosjekt knyttet til bevegelseslabben ved HiO. Det har fra Fou-leder ved avdelingen samt brukere av labben, vært jobbet aktivt for å etablere et nasjonalt nettverk for  bevegelsesanalyse, bla gjennom avvikling av en to  dagers workshop i bevegelsesanalyse oktober 2002.

Studiebesøket ved NTNU hadde følgende målsetninger:

1. Studere rammebetingelser for virksomheten ved bevegelseslabben (GAIT) ved NTNU.

2. Få inspirasjon og ideer til hvordan tilrettelegge rutiner og drift ved bevegelseslabben ved HiO.

3. Diskutere planlegging og gjennomføring av eget prosjekt

4. Videreutvikle kontaktnettet med sentrale personer knyttet til virksomheten ved GAIT.

Studiebesøket var svært lære- og utbytterikt, og oppsummeringen tar utgangspunkt i de første to punktene som skissert over:

GAIT er formelt lagt til seksjon for  bevegelsesvitenskap og videre samfunnsvitenskapelig fakultet ved NTNU. Labben har eget budsjett med driftsmidler, men har ingen personer fast tilsatt. Per i dag jobber en person som har hovedfag i bevegelsesvitenskap der, og som lønnes av midler fra Sophies Minde stiftelsen fram til sommeren 2003. I tillegg er en fysioterapeut med hovedfag i bevegelsesvitenskap, knyttet til labben i 60% stilling. Hun er ansatt og lønnet av St. Olavs hospital. Sykehuset eier deler av utstyret ved labben.

Arbeidsoppgavene går ut på å utrede pasienter med ulike former for bevegelsesforstyrrelser. Denne virksomheten gir en viss inntjening til labben. Aktuelle metoder som benyttes er EMG, kraftplater, 2 – og 3 dimensjonal videoanalyse. Pasientene rekrutteres hovedsakelig fra St. Olavs hospital, og en ortoped ved sykehuset deltar i analyseareidet ved labben. I tillegg foregår det undervisning og prosjekter av og med studenter ved hovedfag i bevegelsesvitenskap. En amanuensis med doktorgrad på studier av EMG, er fast ansatt ved hovedfagsenheten.

Brukerne av GAIT er tilfredse med arbeidsforholdene, men uttrykker bekymring over at det pr dags dato ikke har blitt prioritert å sette av midler fra universitetet til en egen stillingshjemmel knyttet til analysearbeid ved GAIT.

Bevegelseslabben ved HiO trenger oppgradering både på utstyrs – og programvaresiden. En mer omfattende bruk av labben betinger utstyr som har solid brukerstøtte og stor brukervennlighet. Vårt inntrykk er at utstyret ved GAIT tilfredsstiller disse forutsetningene. Behovet for å ha en person fast ansatt ved labben, deles imidlertid av brukerne ved de respektive labber ved NTNU og HiO. Det vil neppe være aktuelt med oppdragsvirksomhet ved labben ved HiO i første omgang.

